«Плъыр удзыфэ» гупыр
КъБКъУ-м иджыблагъэ щекIуэкIащ еджапIэ нэхъыщхьэм и «Плъыр удзыфэ» экологие гупым и уставыр къыщащтэ, ар зэлэжьыну унэтIыныгъэ нэхъыщхьэхэр щаубзыху зэхуэс. Абы и лэжьыгъэм хэтащ КъБР-м щIыуэпсым и хъугъуэфIыгъуэхэмрэ экологиемкIэ и министрым и къуэдзэ Шондыр Тимур, «Удзыфэхэр» партым и щIыналъэ къудамэм и пашэ, КъБР-м и Парламентым и депутат Щхьэгъэпсо Сэфарбий, КъБКъУ-м социальнэ Iуэхухэмрэ гъэсэныгъэ лэжьыгъэмкIэ и проректор Къумыкъу Iэуес, КъБКъУ-м химиемрэ биологиемкIэ и институтым (ИХиБ) и унафэщI Квашин Вадим, университетым ЩIалэгъуалэ политикэмрэ гъэсэныгъэ лэжьыгъэмкIэ и управленэм и пашэ Лу Азэмэт, КъБКъУ-м и студент зэгухьэныгъэхэм я советым и унафэщI Iэулъэ Ахьмэд, ИХиБ-м и студентхэр.
Зэхуэсым къыщащтащ «Плъыр удзыфэ» экологие гупыр зэрылэжьэну дэфтэрхэр. Гупым и пашэу хахащ ИХиБ-м и 2-нэ курсым щIэс Шыбзыхъуэ Аскэр. Абы и къуэдзэ хъуахэщ студентхэу Отаровэ Али-нэ, Зэгъэщтокъуэ Лилианэ, Алексеевэ Мстиславэ сымэ.
Лу Азэмэт къызэрилъытэмкIэ, университетым дяпэкIэ щылэжьэну а экологие гупыр сэбэпышхуэ хъунущ ди республикэм и щIыуэпсыр хъумэнымкIэ. Абы и псалъэр диIыгъащ Шондыр Тимури. Абы студентхэм фIыщIэ яхуищIащ дыкъэзыухъуреихь дунейм и щытыкIэм гууз-лыуз зэрыхуаIэм папщIэ.
Апхуэдэу щIалэгъуалэм зыхуагъэзащ Къумыкъу Iэуеси Щхьэгъэпсо Сэфарбии. Япэ лъэбакъуэхэр зыч экологие гупым хэтхэм я мурадхэр къайхъулIэну гуапэу ехъуэхъуащ ахэр.
КЪАРДЭН Маритэ.
